Dominus ac Redemptor noster cupiens humanum genus a laqueis diaboli, a quo per culpæ suæ meritum homines captivi tenebantur, misericorditer liberari, cum eos propriis viribus sciret minime posse salvari, contra peccatorum nostrorum mortifera contagia preceptorum suorum obponere dignatus est salutifera medicamina; inter quæ duo in sacris eloquiis clarescunt eximia, quæ principaliter ad obtinenda regna cælorum Dominus ammonet, dicens: «Facite vobis amicos de Mamona iniquitatis, qui vos recipiant in æterna tabernacula»; et: «Qui vult post me venire abneget semetipsum, et tollat crucem suam, et sequatur me»; «quia nisi quis renunciaverit, inquit, omnibus quæ possidet, adhuc autem et animæ suæ, non potest esse meus discipulus». Quæ utraque Domini mandata ego Bermundus devote explere cupiens, cum animadverto nullatenus perfecte posse fieri nisi monachus efficiar, dono et commuto sive transfundo memet ipsum cum omnibus rebus et possessionibus et universis quæ habere possum sive potuero omnipotenti Deo et sanctis apostolis ejus Petro et Paulo, ad locum Cluniacum, ubi domnus Huguo abbas magis videtur prodesse quam preesse, sub regula videlicet beatissimi patris Benedicti, laudante per omnia et in omnibus quæ infra scripta sunt fratre meo Petro, ut et ipse cum parentibus et propinquis nostris omnibus vivis atque defunctis hujus beneficii et helemosinæ particeps habeatur. Est autem hæc helemosina et donum quod ego Bermundus et frater meus Petrus, miles strenuus, facimus, ut predictum est, ad cænobium Cluniacense pro peccaminum nostrorum indulgentia et animarum nostrarum requie, necnon et patris et matris seu omnium propinquorum nostrorum animarum salute, æcclesia scilicet Sancti Genesii, cum omnibus quæ ad eandem æcclesiam pertinent, et æcclesia de Gonzelino, et totum quod Radulfus et Geraldus tenere solebant, de oblationibus altaris, de primiciis, de cimiterio, de decimo, et terra juxta æcclesiam, a portis æcclesiæ, ita ut via publica vadit usque ad rivum qui currit juxta Gonzelinum, et ex alia parte a vitrea æcclesiæ ut rectum iter vadit usque ad rivum, et ita ut rivus et via simul junguntur, et æcclesia de Maurestello, et æcclesia de Catellato et totum quod ibi habere solebamus, ego Bermundus et frater meus Petrus, de offerendis, et de primiciis, et de cimiteriis, et quod ego Bermundus habere solebam in æcclesia de Barralis, de cimiterio et de offerendis et de primiciis et medietas de leisdis de sale quæ exeunt ad Gonzelinum, et piscatio porti, quam ego Bermundus habebam, et condamina de Mansuris, quæ est inter duas vias, et grangia, et solum quod est subtus Gonzelinum, et clausum de Villare Bosonis desuper viam, et quantum Stephanus villicus tenebat a me, et curtilus quem Martinus tenebat, et casamentum a me et prata tria quæ sunt ex parte Tencini, et salices, et mansus Bernardi de Fonte Cooperto, et mansus Guillerii de Rochetis, et mansus Aymonis et Fulconis qui est in Monte Sancti Genesii, et medietas de manso Bernardi de Solariis. Si quis autem aliam medietatem hujus mansi ad locum Cluniacum dare voluerit, ego Bermundus et frater meus Petrus laudamus per alodum, et medietas mansi quem tenent Bermundus et Lantelmus Guersus, et qui aliam medietatem Cluniaco dare voluerit, nos laudamus per alodum; et quisquis dare voluerit ex nostris, ad locum Cluniacum, de decimis quæ sunt de alodo nostro, nos laudamus. Boso omnesque fratres sui, scilicet Theutbertus et Petrus levita, Poncius Pinguis levita, Umbertus de Barralis levita, Algodus levita, Falco levita, Bermundus Merulus levita, Lantelmus Guersus levita, Achim levita. Si quis autem, malo spiritu excitatus, sive propinquorum, sive extraneorum, in hoc dono et helemosina a me Bermundo et fratre meo Petro facta, aliquid (quod absit!) inquietare aut calumpniare voluerit, nullatenus adipisci valeat quod male quesierit, et si forte aliquod dampnum ingesserit, predicti apostoli claudant ei januas paradisi, nisi ad emendationem congruam venerit, aut digne veniam petere studuerit, alias vero sit anathema maranatha. Facta est ergo donatio hæc et helemosina anno ab incarnatione Domini millesimo LXXXº Iº.